
OBRAZLOŽITEV
K OSNUTKU UREDBE O VODOVARSTVENIH OBMOČJIH 
ZA JAVNO OSKRBO S PITNO VODO 
V OBČINI ŽELEZNIKI 


Pravna podlaga za pripravo in sprejem Uredbe o vodovarstvenih območjih za javno oskrbo s pitno vodo v občini Železniki je v 74. členu Zakona o vodah (Uradni list RS, št. 67/02, 110/02 – ZGO-1, 2/04 – ZZdrI-A, 41/04 – ZVO-1, 57/08, 57/12, 100/13, 40/14, 56/15 in 65/20), ki določa, da Vlada Republike Slovenije s predpisom določi vodovarstveno območje in zavaruje vodno telo, ki se uporablja za odvzem ali je namenjeno za javno oskrbo s pitno vodo pred onesnaževanjem ali drugimi vrstami obremenjevanja, ki bi lahko vplivalo na zdravstveno ustreznost voda ali na njeno količino.

V uredbi o vodovarstvenih območjih se na podlagi drugega odstavka 74. člena Zakona o vodah določijo naslednje zadeve: 
1. meje vodovarstvenih območij,
2. meje notranjih območij,
3. ukrepi, prepovedi in omejitve na vodovarstvenih območjih in posameznih notranjih območjih (v nadaljnjem besedilu: vodovarstveni režim),
4. vrsta rabe vodnega telesa,
5. navedba lokalne skupnosti, če je vodno telo namenjeno oskrbi prebivalstva s pitno vodo,
6. nadzor nad izvajanjem predpisanega režima.

S predlagano uredbo se določi vodovarstvena območja za varstvo podzemne vode v vodonosnikih vodnih teles podzemnih voda na območju občine Železniki, pri čemer nekatera deloma posegajo tudi na območje občin Bohinj in Škofja Loka, ter se zavaruje območje za javno oskrbo s pitno vodo za prebivalce občine Železniki. 

Meje vodovarstvenih območij in notranjih območij 

Vodovarstveno območje in notranja vodovarstvena območja so določena na podlagi strokovnih podlag, ki so izdelane skladno s Pravilnikom o kriterijih za določitev vodovarstvenega območja (Uradni list RS, št. 64/04, 5/06, 58/11 in 15/16) in temeljijo na hidrogeoloških karakteristikah vodonosnikov oziroma hidroloških karakteristikah površinskih voda, iz katerih se zajema voda za javno oskrbo prebivalcev s pitno vodo v občini Železniki. Strokovne podlage z naslovom Strokovne podlage za pripravo Uredbe o vodovarstvenih območij vodnih virov za občino Železniki (izdelal: Geološki zavod Slovenije, arh. Št. K-II-30d/d-24/1596-1, oktober 2014) za dotično območje je na podlagi predhodno izdelanih strokovnih gradiv in terenskega ogleda pripravil Geološki zavod Slovenije.

Vodovarstvena območja so sestavljena iz območja zajetij in notranjih vodovarstvenih območij VVO I, VVO II in VVO III z različnimi stopnjami varovanja. 

Zajetja in njim pripadajoča notranja območja, ki jih varujemo s to uredbo, se v veliki meri nahajajo izven urbanih območij, v naravno neokrnjenih območjih. Neokrnjena notranja vodovarstvena območja se v čim večji meri kot taka ohranjajo tudi v bodoče, zato so na njih dovoljene samo nekatere gradnje in posegi, in sicer gre za gradnje in posege, ki so tudi sicer dovoljene na vseh notranjih območjih, določenih s to uredbo. 

Z najstrožjim vodovarstvenim režimom na najožjem vodovarstvenem območju VVO I se varuje dovolj široko območje okoli zajetja, da se zagotavlja sprejemljivo tveganje onesnaževanja s patogenimi mikrobiološkimi organizmi in drugimi onesnaževali. Na ožjem vodovarstvenem območju VVO II se glede na hidrogeološke razmere in dinamiko podzemne vode zagotavljata dovolj dolg zadrževalni čas in dovolj veliko razredčenje onesnaževal ter s tem sprejemljivo tveganje onesnaženja vode v zajetju z onesnaževali, ki počasi razpadejo. Širše vodovarstveno območje VVO III predstavlja celotno napajalno območje zajetja, kjer je zagotovljeno dolgoročno varstvo kakovosti in količine podzemne vode v vodonosnikih, zavarovanih z uredbo, vodovarstveni režim pa zagotavlja sprejemljivo tveganje onesnaženja z radioaktivnimi snovmi in snovmi, ki so obstojne ali se razgrajujejo zelo počasi. 

Vodovarstvena območja, notranja območja in območja zajetij ter njihove geografske meje so izdelani v digitalnem podatkovnem sloju za raven merila 1 : 5000 v državnem koordinatnem sistemu. Digitalni podatkovni sloj je del geografskega informacijskega sistema, ki je prikazan v vodnem katastru, ter na publikacijski karti, ki je sestavni del uredbe in je v Prilogi 2. 

Seznam zemljiških parcel na vodovarstvenih območjih je naveden v Prilogi 3 te uredbe in povzet po digitalnem zemljiškem katastru iz oktobra 2021, ki ga vodi Geodetska uprava Republike Slovenije. Meje notranjih vodovarstvenih območij izhajajo iz strokovnih meja, ki so določene na podlagi hidrogeoloških značilnosti vodonosnika oziroma hidroloških značilnosti površinske vode, iz katere se zajema voda za oskrbo s pitno vodo. Zato meje notranjih območij ne potekajo dosledno po parcelnih mejah, ampak je v notranja območja lahko vključen samo del parcele, kar je razvidno iz digitalnega podatkovnega sloja. 

Meje vodovarstvenih območij temeljijo na hidrogeoloških karakteristikah vodonosnikov in ne potekajo dosledno po parcelnih mejah, ampak je lahko v posamezno vodovarstveno območje vključen samo del posamezne parcele.
Zaradi večje jasnosti so v 4. členu pojasnjeni izrazi, ki so uporabljeni v uredbi, pri čemer imajo izrazi, ki se nanašajo na graditev objektov, enak pomen, kot je določen v gradbenem zakonu (Uradni list RS, št. 61/17, 72/17 – popr., 65/20 in 15/21 – ZDUOP), posamezne vrste objektov v tej uredbi pa so označene s številko klasifikacijske ravni iz CC-SI, kot to izhaja iz Uredbe o razvrščanju objektov (Uradni list RS, št. 37/18). Z navedbo številke klasifikacijske ravni CC–SI je v uredbi nedvoumno opredeljeno, gradnja katerih vrst objektov in iz katere ravni je na posameznem notranjem območju dovoljena in kakšni posebni pogoji in zaščitni ukrepi zanje veljajo.
Ukrepi, prepovedi in omejitve v zvezi z rabo podzemne vode iz vodonosnikov vodnih teles podzemnih voda, ki se varujejo s to uredbo, so določene 6. členu uredbe. V 8. členu uredbe pa so določeni ukrepi, prepovedi in omejitve v zvezi z opravljanjem dejavnosti in ravnanjem na območju zajetij.
Členi od 10. do 19. člena se nanašajo na ukrepe, prepovedi in omejitve v zvezi z gradnjo. Na notranjih območjih so prepovedani gradnja in drugi gradbeni posegi, razen če s to uredbo ni določeno drugače, zato je treba biti pozoren, katere gradnje in na katerih vodovarstvenih območjih so s to uredbo dovoljene in kakšni ukrepi morajo biti pri tem zagotovljeni. Ukrepi, prepovedi in omejitve v zvezi z gradnjo so v določbah navedeni za novogradnjo zahtevnih, manj zahtevnih, nezahtevnih in enostavnih objektov. 
V zvezi z ravnanjem z zemljiščih so prepovedi, pogoji in zaščitni ukrepi določeni v določbah 20. do vključno 26. člena te uredbe, nanašajo pa se na gnojenje kmetijskih in nekmetijskih zemljišč ter na rabo fitofarmacevtskih sredstev (v nadaljevanju: FFS) na kmetijskih in nekmetijskih zemljiščih ter na ravnanje v gozdovih. 
Zaradi nevarnosti mikrobiološkega onesnaženja pitne vode je treba posebej poudariti, da je na kmetijskih zemljiščih na VVO IA gnojenje prepovedano. Na VVO I in VVO IB je prepovedano gnojenje z gnojnico in gnojevko (tretji odstavek 21. člena), glede rabe hlevskega gnoja in mineralnih gnojil pa so določene mejne vrednosti vnosa dušika (drugi in četrti odstavek 21. člena in 22. člen). 
Prepovedi, pogoji in omejitve, ki se nanašajo selektivno rabo fitofarmacevtskih sredstev (v nadaljevanju: FFS) na kmetijskih zemljiščih (23. in 24. člen), izhajalo iz predloga Ministrstva za kmetijstvo, gozdarstvo in prehrano iz januarja 2011, ki je pripravilo pregled stanja kmetijstva na vodovarstvenih območjih s poudarkom na omejitvah v zvezi z rabo gnojil in FFS. Predlagana rešitev v citirani uredbi določa selektiven pristop rabe FFS. Seznam prepovedanih aktivnih snovi, ki so na VVOI, VVO IA in VVO IB prepovedane, Ministrstvo za kmetijstvo, gozdarstvo in prehrano vsako leto preveri, objavi pa se ga na osrednjem spletnem mestu državne uprave po uveljavitvi uredbe.
V določbah uredbe je urejeno tudi gnojenje in raba FFS na nekmetijskih zemljiščih, torej v gozdu, parkih, na pokopališčih, športnih igriščih, zelenicah, objektih transportne infrastrukture in drugih stavbnih zemljiščih (25. člen). 
V  poglavju 7 so navedene druge zahteve in omejitve, ki jih je treba upoštevati pri gradnji in se nanašajo na poseganje na vodna in priobalna zemljišča ter ogrožena območja (27. člen), odvajanje odpadnih voda (28. člen), uporabo gradbenega materiala (29. člen), pogoje za gradnjo (30. člen), organizacijo gradbišča (31. člen), zaščito pred razlitjem nevarnih snovi (33. člen), skladiščenje goriv in nevarnih snovi (32. člen), vožnjo z vozili (34. člen) ter parkiranje na kmetijskih in gozdnih zemljiščih (35. člen). 
V uredbi so določbe, ki prepovedujejo izkoriščanje mineralnih surovin in odlagališča odpadkov (37. in 38. člen). 
V uredbi je urejen nadzor nad izvajanjem uredbe in kazenske določbe (39. in 40. člen).
V prehodnih določbah so določene nekatere vsebinske zahteve, ki za njihovo uveljavitev rabijo določen prehodni rok. V 41. členu je določen rok za izvajalce obvezne občinske gospodarske javne službe oskrbe s pitno vodo, do katerega morajo pripraviti načrt za označevanje vodovarstvenega območja ter rok, do katerega morajo biti območja zajetij in notranja območja ustrezno označena, 42. člen pa določa, do kdaj morajo biti postavljene ograje okoli posameznega zajetja. V 43. členu je določeno, do kdaj se lahko uporabljajo gnojilni načrti, ki so bili pripravljeni pred uveljavitvijo te uredbe. Posebej izpostavljamo 44. člen, ki določa prehodna obdobja za lastnike in druge posestnike kmetijskih in stavbnih zemljišč za prilagoditev na zahteve vodovarstvenega režima. 45. in 46. člen se nanašata na dokončanje postopkov v zvezi z gradnjo, ki so se začeli pred uveljavitvijo te uredbe, končna določba (47. člen) pa določa, kdaj stopi uredba v veljavo.




Na podlagi prvega odstavka v zvezi s tretjim odstavkom 74. člena Zakona o vodah (Uradni list RS, št. 67/02, 110/02 – ZGO-1, 2/04 – ZZdrI-A, 41/04 – ZVO-1, 57/08, 57/12, 100/13, 40/14, 56/15 in 65/20) Vlada Republike Slovenije izdaja
UREDBO

O VODOVARSTVENIH OBMOČJIH ZA JAVNO OSKRBO S PITNO VODO V OBČINI ŽELEZNIKI 
I. SPLOŠNE DOLOČBE
1. člen
(vsebina uredbe)
(1) Ta uredba določa vodovarstvena območja za varstvo podzemne vode v vodonosnikih vodnih teles podzemne vode (v nadaljnjem besedilu: vodovarstvena območja), ki se rabijo ali so namenjena za javno oskrbo prebivalcev s pitno vodo na območju občine Železniki. 
(2) Vodovarstvena območja se nahajajo na območju občine Železniki, pri čemer nekatera deloma posegajo tudi na območje občin Bohinj in Škofja Loka.
(3) Ta uredba določa tudi vodovarstveni režim na teh območjih.
2. člen
(notranja vodovarstvena območja in publikacijska karta)
(1) Vodovarstvena območja sestavljajo območja zajetja in notranja območja, ki se delijo na: 
· najožje vodovarstveno območje z najstrožjim vodovarstvenim režimom (v nadaljnjem besedilu: VVO I),
· ožje vodovarstveno območje s strožjim vodovarstvenim režimom (v nadaljnjem besedilu: VVO II), ter
· širše vodovarstveno območje z milejšim vodovarstvenim režimom (v nadaljnjem besedilu: VVO III).

(2) Območja zajetij iz prejšnjega odstavka tega člena so določena  okoli zajetih izvirov in črpalnih vrtin in se rabijo ali so namenjena izvajanju obvezne občinske gospodarske javne službe oskrbe s pitno vodo (v nadaljnjem besedilu: javna oskrba s pitno vodo). Območja zajetij so navedena na seznamu iz Priloge 1, ki je sestavni del te uredbe. 

(3) Vodovarstvena območja z notranjimi območji in območji zajetij so prikazana na publikacijski karti, iz Priloge 2, ki je sestavni del te uredbe. Notranja območja in območja zajetij so na digitalnem podatkovnem sloju in v publikacijski karti označena na naslednji način:
· območje zajetja z belo barvo in oznako »VVO 0«,
· najožje vodovarstveno območje z oranžno barvo in oznako »VVO I«, 
· ožje vodovarstveno območje z rumeno barvo in oznako »VVO II« in
· širše vodovarstveno območje z zeleno barvo in oznako »VVO III«.
3. člen

(zemljiške parcele)
(1) Seznam zemljiških parcel (v nadaljnjem besedilu: parcele) na vodovarstvenih območjih, je naveden v Prilogi 3, ki je sestavni del te uredbe.
(2) Seznam parcel iz prejšnjega odstavka je povzet po digitalnem zemljiškem katastru iz oktobra 2021, ki ga vodi Geodetska uprava Republike Slovenije.
(3) Če se parcele na vodovarstvenem območju združujejo s parcelami, ki imajo drugačen vodovarstveni režim, ali s parcelami zunaj vodovarstvenega območja, se za gradnje na novonastalih parcelah določi vodovarstveni režim, ki je strožji.
4. člen
(pomen izrazov)
(1) Izrazi, uporabljeni v tej uredbi: 
1. s področja prostorskih ureditev imajo enak pomen kot izhaja iz predpisa o urejanju prostora,
2. s področja graditve objektov imajo enak pomen kot izhaja iz gradbenega predpisa,
3. za klasifikacijo vrst objektov CC-SI glede na namen uporabe, imajo enak pomen kot izhaja iz predpisa o razvrščanju objektov, ter
4. za odvajanje in čiščenje odpadne vode, imajo enak pomen kot izhaja iz predpisov, ki urejajo emisijo snovi in toplote pri odvajanju odpadnih voda v vode in javno kanalizacijo

(2)  Ne glede na prvi odstavek tega člena imajo uporabljeni izrazi v tej uredbi, naslednji pomen:
1. Območje nihanja podzemne vode v vodonosniku je območje med najvišjo in najnižjo izmerjeno gladino oziroma nivojem podzemne vode v nizu meritev gladine podzemne vode. Kot niz meritev gladine podzemne vode se upoštevajo podatki spremljanja podzemne vode na vodovarstvenem območju, ki jih vodi Agencija Republike Slovenije za okolje, ali podatki meritev gladine podzemne vode, ki jih izvaja upravljavec vodnega vira na podlagi zahtev, predpisanih v vodnem dovoljenju za izvajanje spremljanja podzemne vode, ali podatki meritev z avtomatskimi merilci nivojev podzemne vode ali vsaj dvakrat mesečnih ročnih meritev gladine podzemne vode na vodovarstvenem območju v obdobju vsaj dveh hidroloških ciklusov (dve leti opazovanj), ki jih na območju predvidenega posega izvaja investitor.
2. nevarna snov je snov, določena v skladu s predpisom, ki ureja varstvo okolja,
3. obstoječe kmetijsko gospodarstvo je kmetijsko gospodarstvo, ki se je ukvarjalo s kmetijsko ali kmetijsko in gozdarsko dejavnostjo na dan uveljavitve te uredbe,
4. radioaktivne snovi so snovi, ki vsebujejo nevarne snovi v skladu s predpisom, ki ureja kemikalije, 
5. toplotna črpalka je naprava ali sistem, ki prenaša toploto iz naravnega okolja določena v skladu s predpisom, ki ureja energetiko.
5. člen	
(podatkovni sloji)
Vodovarstveno območje, notranja območja in območji zajetij ter njihove geografske meje so določeni na digitalnem podatkovnem sloju za raven merila 1 : 5.000 v državnem koordinatnem sistemu. Ti podatki so del vodnega katastra ter vključujejo zlasti:
· identifikacijsko številko vodovarstvenega območja, notranjih območij in območja zajetja,
· šifro posameznega notranjega območja in območja zajetja, oznako in ime notranjega območja in območja zajetja, 
· velikost površine vodovarstvenega območja, notranjih območij oziroma območja zajetja,
· datum določitve oziroma veljavnosti vodovarstvenega območja, notranjih območij oziroma območja zajetja in
· opombe.
II. UKREPI, PREPOVEDI IN OMEJITVE ZA RABO VODE
6. člen

(posebna raba podzemne vode in vodne pravice)
(1) Na območju zajetij in na VVO I je prepovedana posebna raba podzemne vode iz vodonosnika vodnega telesa podzemne vode, ki se varujejo s to uredbo (v nadaljnjem besedilu: podzemna voda), razen rabe podzemne vode za javno oskrbo s pitno vodo.
(2) Ne glede na prejšnji odstavek je na VVO I dovoljena posebna raba podzemne vode tudi za lastno oskrbo s pitno vodo, če gre za lastno oskrbo s pitno vodo stanovanjskih in nestanovanjskih stavb, ki nimajo možnosti priključitve na sistem javne oskrbe s pitno vodo in se vodna pravica za rabo vode za lastno oskrbo s pitno vodo podeli, če to ne vpliva na količino in kakovost podzemne vode. 
(3)  Na VVO II in VVO III se lahko podeli vodna pravica za lastno oskrbo s pitno vodo,  če:
· raba vode ne vpliva na količino in kakovost podzemne vode, ki se uporablja, ali je namenjena za javno oskrbo prebivalcev s pitno vodo, ter
· gre za oskrbo stanovanjskih ali nestanovanjskih stavb, ki so bili zgrajeni pred uveljavitvijo te uredbe, ter za objekte, ki so dovoljeni s to uredbo, in nimajo možnosti priključitve na sistem javne oskrbe s pitno vodo.
7. člen
(toplotna črpalka)
(1) Na VVO II in VVO III je dovoljena izvedba vrtine ali izkop in namestitev toplotne črpalke voda-voda ali zemlja-voda (geosonda, horizontalni kolektor ipd.) in se izda vodno soglasje, če:
· so zagotovljeni zaščitni ukrepi, s katerimi se preprečijo negativni vplivi na vodni režim in stanje površinskih ter podzemnih voda, zlasti pa na kakovost in količino podzemne vode, ter
· so izpolnjene druge zahteve in omejitve iz VII. poglavja te uredbe. 

(2) Po prenehanju rabe je treba vrtino ukiniti tako, da je preprečeno kakršnokoli onesnaženje podzemne vode. 
III. UKREPI, PREPOVEDI IN OMEJITVE ZA OPRAVLJANJE DEJAVNOSTI IN RAVNANJ NA OBMOČJU ZAJETJA
8. člen
(opravljanje dejavnosti in ravnanj na območju zajetij)
Na območju zajetij je prepovedano opravljanje dejavnosti in ravnanj, ki bi lahko vplivali na spremembo lastnosti ali skladnost in zdravstveno ustreznost pitne vode ali na delovanje sistema za javno oskrbo s pitno vodo, in sicer:
· skladiščenje nevarnih snovi,
· uporaba fitofarmacevtskih sredstev (v nadaljnjem besedilu: FFS),
· uporaba gnojil,
· soljenje in uporaba kemičnih pripravkov za preprečevanje zmrzali na utrjenih površinah, 
· vzdrževanje vozil in
· parkiranje gradbenih strojev, razen če gre za dejavnosti, povezane z izvajanjem obveznih nalog javne oskrbe s pitno vodo. 
IV. OMEJITVE ZA PROSTORSKO NAČRTOVANJE
9. člen
(načrtovanje)
Na notranjih območjih vzpostavitev novih stavbnih zemljišč izven obstoječih poselitvenih območij ni dovoljena. 
V. UKREPI, PREPOVEDI IN OMEJITVE ZA GRADNJO
10. člen
(prepoved gradnje)
(1) Na območju zajetij in na notranjih območjih je prepovedana gradnja in drugi gradbeni posegi v skladu s predpisom, ki ureja graditev objektov, razen če s to uredbo ni določeno drugače. 
(2) Ne glede na prejšnji odstavek je na območju zajetja dovoljena gradnja in drugi gradbeni posegi, ki so namenjeni za javno oskrbo s pitno vodo in je zanjo pridobljeno vodno soglasje oziroma pozitivno mnenje v postopku izdaje gradbenega dovoljenja (v nadaljnjem besedilu: vodno soglasje).
(3) Prepoved gradnje in drugih gradbenih posegov iz prvega odstavka tega člena se nanaša na enostavne, nezahtevne, manj zahtevne in zahtevne objekte, če s to uredbo ni določeno drugače.

11. člen
(stanovanjske stavbe – 11100, 11210)
(1) Na VVO II Jesenovec, Plenšak, Lepo Brdo, Mlake, Škovine, Podolnik, Rudno in Sorica, ter na VVO III Jesenovec, Plenšak, Kisel, Kljukc, Mahne, Trojar, in Sorica je dovoljena novogradnja enostanovanjskih in dvostanovanjskih stavb in se lahko izda vodno soglasje, če:
· so zagotovljeni zaščitni ukrepi, s katerimi se preprečijo negativni vplivi na vodni režim in stanje površinskih voda ter na kakovost in količino podzemne vode,
· gre za gradnjo na prostih ali nezadostno izkoriščenih stavbnih zemljiščih, določenih s prostorskimi akti občin Železniki, Bohinj in Škofja Loka sprejetimi pred uveljavitvijo te uredbe, ter
· so izpolnjene druge zahteve in omejitve iz VII. poglavja te uredbe. 
12. člen
(nestanovanjske stavbe – 12)
(1) Na VVO II Golica, Jesenovec, Plenšak, Lepo Brdo, Podolnik Rudno in Sorica, ter na VVO III Jesenovec, Plenšak, Kisel, Kljukc, Mahne, Trojar, in Sorica je dovoljena novogradnja nestanovanjskih stavb, v katerih se izvajajo storitvene dejavnosti, razen kemičnih čistilnic, popravljalnic čevljev in avtopralnic – 12304, in se izda vodno soglasje, če:
· se v postopku izdaje vodnega soglasja ugotovi, da so zagotovljeni zaščitni ukrepi, s katerimi se preprečijo negativni vplivi na vodni režim in stanje površinskih ter podzemnih voda, zlasti pa na kakovost in količino podzemne vode, 
· gre za gradnjo na prostih ali nezadostno izkoriščenih stavbnih zemljiščih, določenih s prostorskimi akti občin Železniki, Bohinj in Škofja Loka, sprejetimi pred uveljavitvijo te uredbe, 
· se dejavnost izvaja znotraj stavbe, se uporabljajo materiali in snovi, iz katerih se ne izlužujejo nevarne snovi, ki bi vplivale na spremembo lastnosti ali skladnost in zdravstveno ustreznost pitne vode v skladu s predpisi, ki urejajo pitno vodo, ter
· so izpolnjene druge zahteve in omejitve iz VII. poglavja te uredbe.

(2) Ne glede na prvi odstavek tega člena je na VVO II Golica, Jesenovec, Plenšak, Lepo Brdo, Podolnik Rudno in Sorica, ter na VVO III Jesenovec, Plenšak, Kisel, Kljukc, Mahne, Trojar, in Sorica dovoljena novogradnja nestanovanjskih stavb, v katerih se izvaja dejavnost, ki je avtomehanična delavnica, ter se izda vodno soglasje, če:
· so zagotovljeni zaščitni ukrepi, s katerimi se preprečijo negativni vplivi na vodni režim in stanje površinskih in podzemnih voda, zlasti pa na kakovost in količino podzemne vode,
· se dejavnost v celoti ali delno izvaja znotraj stavbe,
· če se del dejavnosti izvaja pred stavbo, na površinah, ki so urejene v skladu s predpisanimi standardi za opravljanje te dejavnosti,
· gre za gradnjo na prostih ali nezadostno izkoriščenih stavbnih zemljiščih, določenih s prostorskimi akti občin Železniki, Bohinj in Škofja Loka, sprejetimi pred uveljavitvijo te uredbe, ter
· so izpolnjene druge zahteve in omejitve iz VII. poglavja te uredbe.
 
(3) Na VVO II Golica, Jesenovec, Plenšak, Lepo Brdo, Podolnik Rudno in Sorica, ter na VVO III Jesenovec, Plenšak, Kisel, Kljukc, Mahne, Trojar, in Sorica je dovoljena novogradnja nestanovanjskih stavb za izvajanje kmetijske dejavnosti v okviru obstoječih kmetijskih gospodarstev ali njihovih pravnih naslednikov ter nestanovanjske stavbe za izvajanje dopolnilnih dejavnosti v skladu s predpisi, ki urejajo dopolnile dejavnosti na kmetiji in so to stavbe za: skladiščenje pridelka - 12713 ali druge nestanovanjske kmetijske stavbe - 12714, ter se izda vodno soglasje, če:
· se v postopku izdaje vodnega soglasja ugotovi, da so zagotovljeni zaščitni ukrepi, s katerimi se preprečijo negativni vplivi na vodni režim in stanje površinskih ter podzemnih voda, zlasti pa na kakovost in količino podzemne vode,
· gre za gradnjo na prostih ali nezadostno izkoriščenih stavbnih zemljiščih, določenih s prostorskimi akti občin Železniki, Bohinj in Škofja Loka, sprejetimi pred uveljavitvijo te uredbe, ter 
· so izpolnjene druge zahteve in omejitve iz VII. poglavja te uredbe.   

(4) Na VVO II Jesenovec, Plenšak, Lepo Brdo in Rudno, ter na VVO III Jesenovec in Plenšak je dovoljena novogradnja drugih nestanovanjskih stavb, če gre za stavbe za rejo živali – 12712, v okviru obstoječih kmetijskih gospodarstev in se izda vodno soglasje, če:
· se v postopku izdaje vodnega soglasja ugotovi, da so zagotovljeni zaščitni ukrepi, s katerimi se preprečijo negativni vplivi na vodni režim in stanje površinskih ter podzemnih voda, zlasti pa na kakovost in količino podzemne vode, 
· na kmetijskih zemljiščih v uporabi kmetijskega gospodarstva skupna obremenitev z živalmi ne presega obremenitev, določenih s predpisom, ki ureja varstvo voda pred onesnaževanjem z nitrati iz kmetijskih virov,
· je zagotovljeno skladiščenje živinskih gnojil v skladu z zahtevami iz predpisa, ki ureja varstvo voda pred onesnaževanjem z nitrati iz kmetijskih virov,
· je zagotovljeno, da so odpadne vode iz stavbe za rejo živali speljane v vodotesno skladišče za živinska gnojila, ki mora biti zgrajeno v skladu s predpisom, ki ureja varstvo voda pred onesnaževanjem z nitrati iz kmetijskih virov, 
· so pri tehnologiji zbiranja živinskih gnojil upoštevane prepovedi oziroma omejitve rabe posamezne vrste živinskih gnojil na razpoložljivih kmetijskih zemljiščih kmetijskega gospodarstva, določene za posamezno notranje območje s to uredbo, 
· je zagotovljeno, da so v primeru kakršne koli nesreče v času gradnje ali uporabe stavb in objektov izvedeni zaščitni ukrepi, s katerimi se prepreči kakršno koli uhajanje, izcejanje ali ponikanje snovi preko tal ali površinskih voda v podzemno vodo ali zajetje,
· je vlogi za pridobitev vodnega soglasja priložena izjava izvajalca javne službe oskrbe s pitno vodo (v nadaljnjem besedilu: izvajalec javne službe), iz katere je razvidno, da je ta seznanjen s predlagano novogradnjo, 
· gre za gradnjo na prostih ali nezadostno izkoriščenih stavbnih zemljiščih, določenih s prostorskimi akti občin Železniki, Bohinj in Škofja Loka, sprejetimi pred uveljavitvijo te uredbe, ter
· so izpolnjene druge zahteve in omejitve iz VII. poglavja te uredbe. 
(4) Na VVO II Jesenovec, Plenšak, Lepo Brdo in Rudno, ter na VVO III Jesenovec in Plenšak, je ne glede na prejšnji odstavek dovoljena novogradnja drugih nestanovanjskih kmetijskih stavb, če gre za stavbe za rejo živali – 12712, ki niso enostaven objekt, v okviru obstoječih kmetijskih gospodarstev, in se lahko izda vodno soglasje, če je izvedena analiza tveganja za onesnaženje in je iz rezultatov te analize razvidno, da je tveganje za onesnaženje zaradi tega posega sprejemljivo in če se zaradi njegovega vpliva na vodni režim in stanje vodnega telesa izvedejo zaščitni ukrepi, za katere iz rezultatov analize tveganja za onesnaženje izhaja, da je tveganje za onesnaženje zaradi tega posega sprejemljivo, ter so upoštevani tudi pogoji iz prejšnjega odstavka.
13. člen
(objekti prometne infrastrukture – 21)
(1) Na VVO II in VVO III je dovoljena novogradnja objektov prometne infrastrukture, ki so  lokalne ceste, javne poti, nekategorizirane ceste, gozdne ceste - 21121, letalski radio-navigacijski objekti - 21302, mostovi in viadukti - 21410,  pregrade in jezovi – 21520 in se izda vodno soglasje, če:
· se v postopku izdaje vodnega soglasja ugotovi, da so zagotovljeni zaščitni ukrepi, s katerimi se preprečijo negativni vplivi na vodni režim in stanje površinskih ter podzemnih voda, zlasti pa na kakovost in količino podzemne vode, 
· objektov ni mogoče zgraditi izven vodovarstvenega območja, 
· je vlogi za pridobitev vodnega soglasja priložena izjava izvajalca javne službe oskrbe s pitno vodo, iz katere je razvidno, da je ta seznanjen s predlagano novogradnjo, ter
· so izpolnjene druge zahteve in omejitve iz VII. poglavja te uredbe.

(2) Na VVO II in VVO III je dovoljena novogradnja sistema za namakanje z razpršilci in kapljično namakanje – 21530 in se izda vodno soglasje, če:
· je k projektnim rešitvam iz projekta za pridobitev gradbenega dovoljenja v postopku pridobitve vodnega soglasja izvedena analiza tveganja za onesnaževanje,
· je iz rezultatov analize razvidno, da je tveganje onesnaženja zaradi posega sprejemljivo in so izvedeni zaščitni ukrepi, s katerimi se preprečijo negativni vplivi na vodni režim in stanje vodnega telesa,
· je namakanje v skladu z gnojnim načrtom, ter
· so izpolnjene druge zahteve in omejitve iz VII. poglavja te uredbe. 
14. člen
(cevovodi, komunikacijska omrežja in elektroenergetski vodi – 22)
(1) Na VVO II in VVO III je dovoljena novogradnja objektov za črpanje, filtriranje in zajem vode - 22122, elektroenergetskih vodov, distribucijskih cevovodov za pitno in tehnološko vodo - 2224, in se izda vodno soglasje, če:
· se v postopku izdaje vodnega soglasja ugotovi, da so zagotovljeni zaščitni ukrepi, s katerimi se preprečijo negativni vplivi na vodni režim in stanje površinskih ter podzemnih voda, zlasti pa na kakovost in količino podzemne vode,
· je vlogi za pridobitev vodnega soglasja priložena izjava izvajalca javne službe oskrbe s pitno vodo, iz katere je razvidno, da je ta seznanjen s predlagano novogradnjo, ter
· so izpolnjene druge zahteve in omejitve iz VII. poglavja te uredbe. 

 (2) Na VVO II in VVO III je dovoljena novogradnja prenosnega plinovoda za zemeljski plin, lokalnega (distribucijskega) plinovoda – 22210 in prenosnega komunikacijskega omrežja - 22241, in se izda vodno soglasje, če:
· se v postopku izdaje vodnega soglasja ugotovi, da so zagotovljeni zaščitni ukrepi, s katerimi se preprečijo negativni vplivi na vodni režim in stanje površinskih ter podzemnih voda, zlasti pa na kakovost in količino podzemne vode,
· je vlogi za pridobitev vodnega soglasja priložena izjava izvajalca javne službe oskrbe s pitno vodo, iz katere je razvidno, da je ta seznanjen s predlagano novogradnjo, ter
· so izpolnjene druge zahteve in omejitve iz VII. poglavja te uredbe.

 (3) Na notranjih območjih je dovoljena novogradnja cevovoda za odpadno vodo - 22231 za odvod odpadne vode iz naselij, ki so znotraj  vodovarstvenih območij, ki so določena s to uredbo in se izda vodno soglasje, če:
· se v postopku izdaje vodnega soglasja ugotovi, da so zagotovljeni zaščitni ukrepi, s katerimi se preprečijo negativni vplivi na vodni režim in stanje površinskih ter podzemnih voda, zlasti pa na kakovost in količino podzemne vode, 
· je vlogi za pridobitev vodnega soglasja priložena izjava izvajalca javne službe oskrbe s pitno vodo, iz katere je razvidno, da je ta seznanjen s predlagano novogradnjo,
· je pred uporabo preverjena vodotesnost v skladu s standardiziranimi postopki in je cevovod izveden tako, da prepreči ponikanje v podzemno vodo ali zajetje, ter
· so izpolnjene druge zahteve in omejitve iz VII. poglavja te uredbe.

(4) Na VVO II in VVO III je dovoljena novogradnja malih komunalnih čistilnih naprav do 200 PE - 22232 za čiščenje odpadne vode iz obstoječih objektov in objektov, ki so dovoljeni s to uredbo, in se izda vodno soglasje, če:
· so zagotovljeni zaščitni ukrepi, s katerimi se preprečijo negativni vplivi na vodni režim in stanje površinskih ter podzemnih voda, zlasti pa na kakovost in količino podzemne vode,
· gre za zbiranje, odvajanje in čiščenje komunalne odpadne vode iz objektov, ki so znotraj VVO v skladu s predpisom, ki ureja emisijo snovi pri odvajanju odpadne vode iz malih komunalnih čistilnih naprav, 
· je vlogi za pridobitev vodnega soglasja priložena izjava izvajalca javne službe, iz katere je razvidno, da je ta seznanjen s predlagano novogradnjo, 
· gre za gradnjo na prostih ali nezadostno izkoriščenih stavbnih zemljiščih, določenih s prostorskimi akti občin Železniki, Bohinj in Škofja Loka, sprejetimi pred uveljavitvijo te uredbe, ter
· so izpolnjene druge zahteve in omejitve iz VII. poglavja te uredbe. 
15. člen
(drugi gradbeni inženirski objekti - 24)
(1) Na VVO II Rudno je dovoljena novogradnja igrišča za športe na prostem - 24110, kot so nogomet, rokomet, košarka, odbojka, tenis, bejzbol in pomožnih stavb na športnih igriščih, če izpolnjujejo kriterije za razvrstitev med enostavne in nezahtevne objekte v skladu s predpisom, ki ureja razvrščanje objektov, in se izda vodno soglasje, če:
· so zagotovljeni zaščitni ukrepi, s katerimi se preprečijo negativni vplivi na vodni režim in stanje površinskih ter podzemnih voda, zlasti pa na kakovost in količino podzemne vode,
· je vlogi za pridobitev vodnega soglasja priložena izjava izvajalca javne službe oskrbe s pitno vodo, iz katere je razvidno, da je ta seznanjen s predlagano novogradnjo, 
· gre za gradnjo na prostih ali nezadostno izkoriščenih stavbnih zemljiščih, določenih s prostorskimi akti občin Železniki, Bohinj in Škofja Loka, sprejetimi pred uveljavitvijo te uredbe,
· objekta ni mogoče zgraditi izven VVO, ter
· so izpolnjene druge zahteve in omejitve iz VII. poglavja te uredbe.
(2) Na VVO II Rudno je dovoljena gradnja drugih gradbeno inženirskih objektov za šport, rekreacijo in prosti čas, če gre za otroška in druga javna igrišča – 24122, in se izda vodno soglasje, če:
· so zagotovljeni zaščitni ukrepi, s katerimi se preprečijo negativni vplivi na vodni režim in stanje površinskih ter podzemnih voda, zlasti pa na kakovost in količino podzemne vode, 
· objekta ni mogoče zgraditi izven tega območja, 
· je vlogi za pridobitev vodnega soglasja priložena izjava izvajalca javne službe, iz katere je razvidno, da je ta seznanjen s predlagano novogradnjo, 
· gre za gradnjo na prostih ali nezadostno izkoriščenih stavbnih zemljiščih, določenih s prostorskimi akti občin Železniki, Bohinj in Škofja Loka sprejetimi, pred uveljavitvijo te uredbe, ter
· so izpolnjene druge zahteve in omejitve iz VII. poglavja te uredbe. 

(3) Na VVO II Jesenovec, Plenšak, Lepo Brdo in Rudno, ter na VVO III Jesenovec, Plenšak, Kisel, Kljukc, Mehne in Trojar je dovoljena novogradnja zbiralnika gnojnice ali gnojevke, gnojišča ali hlevski izpust - 24202, in se izda vodno soglasje, če:
· so zagotovljeni zaščitni ukrepi, s katerimi se preprečijo negativni vplivi na vodni režim in stanje površinskih ter podzemnih voda, zlasti pa na kakovost in količino podzemne vode, 
· je priložena izjava izvajalca javne službe oskrbe s pitno vodo, iz katere je razvidno, da je ta seznanjen s predlagano novogradnjo, 
· so zbiralniki za gnojnico ali gnojevko ali gnojišča urejeni v skladu z zahtevami iz predpisa, ki ureja varstvo voda pred onesnaževanjem z nitrati iz kmetijskih virov, 
· je preprečeno kakršno koli uhajanje, izcejanje ali ponikanje gnojnice ali gnojevke iz objektov iz prejšnjih alinej v podzemno vodo ali zajetje,
· je dno zbiralnika gnojnice ali gnojevke, gnojišča ali hlevskega izpusta najmanj 2 metra nad najvišjo gladino podzemne vode in so objekti vodotesni, ter
· so izpolnjene druge zahteve in omejitve iz VII. poglavja te uredbe. 
(4) Na VVO II in VVO III je dovoljena gradnja drugih gradbeno inženirskih objektov, ki niso uvrščeni drugje – 24205, če gre za gradnjo ograj in opornih zidov, in se izda vodno soglasje, če:
· [bookmark: _Hlk38022673]so zagotovljeni zaščitni ukrepi, s katerimi se preprečijo negativni vplivi na vodni režim in stanje površinskih ter podzemnih voda, zlasti pa na kakovost in količino podzemne vode, 
· objekta ni mogoče zgraditi izven tega območja, 
· gre za gradnjo določeno s prostorskimi akti občin Železniki, Bohinj in Škofja Loka pred uveljavitvijo te uredbe, ter
· so izpolnjene druge zahteve in omejitve iz VII. poglavja te uredbe. 
16. člen
(oprema odprtih površin - 3211)
(1) Na notranjih območjih je dovoljena novogradnja merilnih mest za opazovanje naravnih pojavov, naravnih virov in stanja okolja - 33140, če gre za merilna mesta, ki so opoazovalne vrtine in je zanje treba dobiti vodno soglasje, če:
· so zagotovljeni zaščitni ukrepi, s katerimi se preprečijo negativni vplivi na vodni režim in stanje površinskih ter podzemnih voda, zlasti pa na kakovost in količino podzemne vode, 
· je vlogi za pridobitev vodnega soglasja priložena izjava izvajalca javne službe oskrbe s pitno vodo, iz katere je razvidno, da je ta seznanjen s predlagano novogradnjo, ter
· so izpolnjene druge zahteve in omejitve iz VII. poglavja te uredbe.

(2) Na notranjih območjih so dovoljeni gradbeni posegi za opremo odprtih površin, ki so ekološki otoki - 32110, urbana oprema - 32120, objekti za oglaševanje in informacijski panoji - 32130 ali spominska obeležja - 32140, ter merilna mesta za opazovanje naravnih pojavov, naravnih virov in stanja okolja, ki niso opazovalne vrtine – 33140, in zanje ni treba pridobiti vodnega soglasja, če:
· je gradnja dovoljena s prostorskim aktom občin Železniki, Bohinj in Škofja Loka
· objekta ni mogoče zgraditi izven teh območij, se ga zgradi na območju z milejšim režimom,
· je pridobljena izjava izvajalca javne službe oskrbe s pitno vodo oskrbe s pitno vodo, iz katere je razvidno, da je ta seznanjen s predlagano novogradnjo, ter
· so izpolnjene druge zahteve in omejitve iz VII. poglavja te uredbe.

(3) Ne glede na prejšnji odstavek tega člena je na VVO I za postavitev opreme odprtih površin treba pridobiti vodno soglasje.
17. člen
(rekonstrukcija, vzdrževalna dela v javno korist, vzdrževanje objekta, odstranitev in sprememba namembnosti)
(1) Na notranjih območjih in območju zajetij je dovoljena odstranitev, vzdrževanje in rekonstrukcija objektov, ter se izda vodno soglasje, če:
· so zagotovljeni zaščitni ukrepi, s katerimi se preprečijo negativni vplivi na vodni režim in stanje površinskih ter podzemnih voda, zlasti pa na kakovost in količino podzemne vode, 
· je pri odstranitvi objektov preprečeno kakršno koli uhajanje, izcejanje ali ponikanje nevarnih snovi v podzemno vodo ali zajetje,
· če se z rekonstrukcijo objekt ne poveča, 
· gre za prilagoditev zahtevam vodovarstvenega režima z izboljšanjem obstoječega stanja objekta,
· se pri rekonstrukciji objekta upoštevajo enake zahteve glede odvajanja odpadnih voda, kot so s to uredbo določene za novogradnjo takega objekta, razen če s to uredbo ni določeno drugače, ter
· so izpolnjene druge zahteve in omejitve iz VII. poglavja te uredbe. 

(2) Na notranjih območjih so dovoljena vzdrževalna dela v javno korist, za katera se izda vodno soglasje, če so izpolnjeni pogoji iz tretjega odstavka tega člena, na:
· javnih cestah v skladu s predpisi, ki urejajo javne ceste, in predpisi, ki urejajo graditev objektov,
· elektroenergetski infrastrukturi in objektih v skladu s predpisi, ki urejajo vzdrževalna dela v javno korist na področju energetike, in predpisi, ki urejajo graditev objektov, ter
· so izpolnjene druge zahteve in omejitve iz VII. poglavja te uredbe.

(3) Za vzdrževalna dela v javno korist iz prejšnjega odstavka se lahko izda vodno soglasje, če: 
· so zagotovljeni zaščitni ukrepi, s katerimi se preprečijo negativni vplivi na vodni režim in stanje površinskih ter podzemnih voda, zlasti pa na kakovost in količino podzemne vode,
· je zagotovljena čim manjša prepustnost utrjenih površin pri javnih cestah, z uporabo materialov in snovi, iz katerih se ne izlužujejo nevarne snovi ali snovi, ki bi zaznavno spremenile kemijsko sestavo podzemne vode, ter
· so izpolnjene druge zahteve in omejitve iz VII. poglavja te uredbe.
(4) Ne glede na tretji odstavek tega člena, za redna vzdrževalna dela na javnih cestah v skladu s predpisi, ki urejajo javne ceste in so izpolnjene druge zahteve in omejitve iz VII. poglavja te uredbe, ni treba pridobiti vodnega soglasja.
(5) Na VVO II Jesenovec, Plenšak, Lepo Brdo, Mlake, Škovine, Rudno in Sorica, ter na VVO III Jesenovec, Plenšak, Kisel, Kljukc, Mehne, Trojar in Sorica je dovoljena sprememba namembnosti stavb ali njihovih delov in se izda vodno soglasje, če:
· so zagotovljeni zaščitni ukrepi, s katerimi se preprečijo negativni vplivi na vodni režim in stanje površinskih ter podzemnih voda, zlasti pa na kakovost in količino podzemne vode,
· gre za spremembe namembnosti stavb ali njihovih delov za potrebe izvajanja storitvenih dejavnosti, ki pri svojem delovanju oziroma obratovanju ne skladiščijo, uporabljajo, proizvajajo ali odlagajo snovi, ki bi lahko vplivale na spremembo lastnosti ali skladnost in zdravstveno ustreznost pitne vode v skladu s predpisi, ki urejajo pitno vodo, 
· se namembnost enostavnih, manj zahtevnih in nezahtevnih objektov ne spremeni v stalne ali začasne bivalne prostore,
· se namembnost celotne stavbe ne spremeni oziroma sprememba namembnosti stavbe ne pomeni povečanja tveganja za onesnaženje podzemne vode, ter
· so izpolnjene druge zahteve in omejitve iz VII. poglavja te uredbe.

(6) Ne glede na prvi odstavek tega člena je na notranjih območjih dovoljena novogradnja objekta, in se izda vodno soglasje, če:
· rekonstrukcija in prilagoditev zahtevam vodovarstvenega režima tehnično nista izvedljivi ali stroški rekonstrukcije presegajo stroške novogradnje, 
· se obstoječi objekt odstrani in na mestu odstranjenega objekta zgradi nov objekt, ter 
· so izpolnjene druge zahteve in omejitve iz VII. poglavja te uredbe. 
(7) Ne glede na prvi odstavek tega člena je na notranjih območjih dovoljeno vzdrževanje objektov in zanj ni treba pridobiti vodnega soglasja, razen če gre za vzdrževanje objektov, ki se nanaša na namestitev premičnih rezervoarjev za utekočinjeni naftni plin ali nafto s priključkom na objekt, ali na izboljšave pri odvajanju odpadne vode, za katera pa je treba pridobiti vodno soglasje.
18. člen
(enostavni objekti)
(1) Na notranjih območjih je dovoljena novogradnja enostavnih objektov in se izda vodno soglasje, če:
· so zagotovljeni zaščitni ukrepi, s katerimi se preprečijo negativni vplivi na vodni režim in stanje površinskih ter podzemnih voda, zlasti pa na kakovost in količino podzemne vode, 
· je gradnja dovoljena s prostorskim aktom občin Železniki,
· objektov ni mogoče zgraditi izven tega območja, 
· objektov ni mogoče zgraditi izven tega območja, se objekte načrtuje na območju z blažjim režimom, 
· nimajo samostojnih priključkov na objekte gospodarske javne infrastrukture,
· v teh objektih ne nastaja odpadna voda, razen padavinske vode s streh, 
· s to uredbo ni določeno drugače, ter
· so izpolnjene druge zahteve in omejitve iz VII. poglavja te uredbe. 

(2) Ne glede na prejšnji odstavek je na notranjih območjih, dovoljena novogradnja enostavnih objektov ter zanje ni potrebna pridobitev vodnega soglasja, če objekti nimajo samostojnih priključkov na objekte gospodarske javne infrastrukture niso namenjeni stalnemu ali občasnemu bivanju ali skladiščenju nekmetijskih izdelkov, je pridobljena izjava izvajalca javne službe, iz katere je razvidno, da je ta seznanjen s predlagano novogradnjo, in so za gradnjo teh objektov izpolnjene druge zahteve in omejitve iz VII. poglavja te uredbe, ter gre za:
· zimski vrt, uto, vetrolov, letno kuhinjo,
· kozolec (dimenzij 4x10m), kaščo, koruznjak,
· kulturno dediščino, ki se ne uporablja za druge namene,
· nadstrešnico,
· prometno signalizacijo in prometno opremo,
· ograjo, 
· oporni zid, ki ne presega dolžine 4m in s temeljenjem na globini 2m in
· utrjeno površino, utrjeno brežino. 
19. člen
(nezahtevni objekti in manj zahtevni objekti)
Na VVO II Jesenovec, Plenšak, Lepo Brdo, Mlake, Škovine, Rudno in Sorica, ter na VVO III Jesenovec, Plenšak, Kisel, Kljukc, Mehne, Trojar in Sorica je dovoljena novogradnja nezahtevnih in manj zahtevnih objektov in se izda vodno soglasje, če:
· so zagotovljeni zaščitni ukrepi, s katerimi se preprečijo negativni vplivi na vodni režim in stanje površinskih ter podzemnih voda, zlasti pa na kakovost in količino podzemne vode, 
· je gradnja dovoljena s prostorskim aktom občin Železniki, Bohinj in Škofja Loka
· v teh objektih ne nastaja odpadna voda, razen padavinske vode s streh,
· nimajo samostojnih priključkov na objekte gospodarske javne infrastrukture,
· s to uredbo ni določeno drugače, ter
· so izpolnjene druge zahteve in omejitve iz VII. poglavja te uredbe. 

VI. PREPOVEDI, OMEJITVE IN ZAŠČITNI UKREPI V ZVEZI Z RAVNANJEM Z ZEMLJIŠČI
20. člen
(prepovedi, omejitve in ukrepi na kmetijskih zemljiščih)
(1) Na notranjih območjih je na kmetijskih zemljiščih prepovedano:
· gnojiti brez gnojilnega načrta,
· skladiščiti organska gnojila neposredno na tleh, razen začasnega odlaganja uležanega hlevskega gnoja v skladu s predpisom, ki ureja varstvo voda pred onesnaževanjem z nitrati iz kmetijskih virov, pri čemer se uležani hlevski gnoj ne sme odložiti na razdalji, ki je krajša od 100 m od območja zajetja,
· gnojiti s kompostom 2. kakovostnega razreda iz predpisa, ki ureja predelavo biološko razgradljivih odpadkov in uporabo komposta ali digestata,
· gnojiti z digestatom (pregnitim blatom) 2. kakovostnega razreda iz predpisa, ki ureja predelavo biološko razgradljivih odpadkov in uporabo komposta ali digestata,
· gnojiti z vsebino greznic ter komunalnih čistilnih naprav, razen če gre za vsebino in kmetijska zemljišča istega kmetijskega gospodarstva in so pred uporabo te vsebine za gnojilo izpolnjene zahteve v skladu s predpisom, ki ureja uporabo blata iz komunalnih čistilnih naprav v kmetijstvu, ter
· gnojiti z blatom, iz predpisa, ki ureja uporabo blata iz komunalnih čistilnih naprav v kmetijstvu, ki ni uvrščeno v vsebino iz prejšnje alineje.
(2) Gnojilni načrt iz prve alineje prvega odstavka tega člena mora biti izdelan v pisni obliki in biti ob inšpekcijskem nadzoru na vpogled pristojnemu inšpektorju, če to zahteva. Vsebovati mora vsaj podatke o vrsti in količini uporabljenega mineralnega oziroma organskega gnojila za posamezno kmetijsko rastlino ter okvirni čas gnojenja. Gnojilni načrt se izdela v skladu s Smernicami za strokovno utemeljeno gnojenje, ki so objavljene na osrednjem spletnem mestu državne uprave. Za analizo tal za gnojilni načrt se lahko odvzame en povprečni vzorec tal za več parcel skupaj, če gre za enako rabo in enake talne lastnosti na teh parcelah.
(3) Na VVO I in VVO II je na območju gozdnih ali poselitvenih površinah prepovedano vnašati zemeljski izkop, umetno pripravljeno zemljino ali polnilo iz predpisa, ki ureja obremenjevanje tal z vnašanjem odpadkov.
21. člen
(prepovedi, omejitve in ukrepi na kmetijskih zemljiščih na VVO I)
(1) Na VVO I morajo biti kmetijska zemljišča vse leto pokrita z zeleno odejo, določeno v skladu s predpisom, ki ureja varstvo voda pred onesnaževanjem z nitrati iz kmetijskih virov.
(2) Na VVO I na kmetijskih zemljiščih pri gnojenju z uležanim hlevskim gnojem letni vnos dušika iz uležanega hlevskega gnoja na posamezno enoto rabe kmetijskih zemljišč ne sme presegati 140 kg N/ha.
(3) Na VVO I je na kmetijskih zemljiščih poleg prepovedi iz prvega odstavka prejšnjega člena prepovedano tudi:
· gnojiti z gnojnico in gnojevko,
· gnojiti z vsebino pretočnih in nepretočnih greznic ter malih komunalnih čistilnih naprav z zmogljivostjo do 50 PE, tudi če gre za vsebino, ki nastaja na kmetijskem gospodarstvu in so pred uporabo te vsebine za gnojilo na kmetijskih zemljiščih tega kmetijskega gospodarstva izpolnjene zahteve v skladu s predpisom, ki ureja uporabo blata iz komunalnih čistilnih naprav v kmetijstvu,
· gnojiti z blatom, iz predpisa, ki ureja uporabo blata iz komunalnih čistilnih naprav v kmetijstvu, ki ni uvrščeno v vsebino iz prejšnje alineje,
· gnojiti z digestatom (pregnitim blatom) 1. kakovostnega razreda, vključno z digestatom (pregnitim blatom) 1. kakovostnega razreda, ki je proizvod iz predpisa, ki ureja predelavo biološko razgradljivih odpadkov in uporabo komposta ali digestata, ter
· preoravati trajno travinje razen travinja (trave, detelje, deteljno-travne mešanice in travno-deteljne mešanice), ki je vključeno v kolobar.

(3) Na VVO I se na kmetijskih zemljiščih lahko uporabljajo mineralna gnojila, ki vsebujejo dušik, če so pri izdelavi gnojilnega načrta in gnojenju z mineralnimi gnojili upoštevane naslednje zahteve:
· za okopavine največja dovoljena količina dušika pri začetnem gnojenju pred setvijo ne presega 30 kg N/ha,
· največji enkratni odmerek dušika za dognojevanje okopavin ne presega 80 kg N/ha. Prvo dognojevanje okopavin se izvede na podlagi hitrega talnega nitratnega testa, ki se opravi enkrat za eno vrsto okopavine v posamezni rastni sezoni. Preskus in vrednotenje rezultatov preskusa se izvedeta v skladu s smernicami za strokovno utemeljeno gnojenje iz petega odstavka prejšnjega člena,
· za žita enkratni vnos dušika z dognojevanjem ne presega 60 kg N/ha. Jeseni je pred setvijo ozimnih vrst žita vnos dušika v tla z mineralnimi gnojili prepovedan,
· za trajno travinje največja dovoljena količina dušika ne presega 50 kg N/ha za vsako košnjo,
· za trajne nasade enkratni vnos dušika z dognojevanjem ne presega 60 kg N/ha, ter
· za zelenjadnice največja dovoljena količina dušika pri začetnem gnojenju ne presega 40 kg N/ha. Največji enkratni vnos dušika za dognojevanje zelenjadnic ne sme presegati 60 kg N/ha.

(4) Na VVO I je paša živine v ogradah dovoljena, če so pri paši upoštevane naslednje zahteve:
· dokrmljevanje živali ni dovoljeno,
· napajanje živali in namestitev korita za rudnine (solnika) mora biti urejeno tako, da se ga lahko premešča po pašni površini in s tem zagotovi enakomerna porazdelitev živalskih izločkov po zemljišču, ter
· pašo je treba prekiniti, če pride na pašni površini do uničenja travne ruše zaradi gaženja.
(5) Na VVO I je na kmetijskih zemljiščih prepovedano vnašati zemeljski izkop, ki je pripeljan od drugod, umetno pripravljeno zemljino ali polnilo iz predpisa, ki ureja obremenjevanje tal z vnašanjem odpadkov.
22. člen
(prepovedi, omejitve in ukrepi na kmetijskih zemljiščih na VVO II in VVO III)
Na VVO II in VVO III se kmetijska zemljišča lahko gnojijo z mineralnimi gnojili, ki vsebujejo dušik, tako da enkratni vnos dušika z mineralnimi gnojili pri začetnem gnojenju ne presega 60 kg N/ha, pri dognojevanju pa 80 kg N/ha.
23. člen
(zatiranje škodljivih organizmov na kmetijskih zemljiščih)
(1) Na VVO I je za zatiranje škodljivih organizmov na kmetijskih zemljiščih prepovedana uporaba FFS, ki vsebujejo aktivne snovi s seznama prepovedanih aktivnih snovi (v nadaljnjem besedilu: seznam).
(2) Seznam vsako leto najpozneje v novembru za naslednje leto pripravi ministrstvo, pristojno za kmetijstvo, na podlagi
· rezultatov državnega monitoringa stanja voda za obravnavano območje iz predhodnega leta, ki ga zagotavlja Agencija Republike Slovenije za okolje,
· rezultatov monitoringa pitne vode za obravnavano območje iz predhodnega leta, ki ga zagotavlja ministrstvo, pristojno za zdravje,
· preveritve vseh FFS, registriranih v Republiki Sloveniji, 
· preveritve seznama onesnaževal, nevarnih za podzemno vodo, za katere je treba preprečiti vnos v podzemno vodo, iz predpisa, ki ureja emisijo snovi in toplote pri odvajanju odpadnih voda v vode in javno kanalizacijo,
· preveritve seznama prednostnih nevarnih snovi iz predpisa, ki ureja stanje površinskih voda,
· podatkov o možnem spiranju aktivnih snovi v podzemno vodo, pridobljenih ob registraciji FFS, in
· podatkov iz ocenjevanja aktivnih snovi na ravni Evropske unije.
(3) Seznam je objavljen na osrednjem spletnem mestu državne uprave.
(4) Če seznam ni izdelan v roku iz drugega odstavka tega člena, se do njegove objave uporablja zadnji objavljeni seznam.
24. člen
(pogoji uporabe FFS, ki ne vsebujejo prepovedanih aktivnih snovi iz seznama, na najožjih vodovarstvenih območjih)
(1) Na VVO I se škodljivi organizmi lahko zatirajo s FFS, ki ne vsebujejo aktivnih snovi iz seznama in katerih uporaba je dovoljena v skladu s predpisi, ki urejajo FFS, pod naslednjimi pogoji:
· uporaba FFS je dopolnilni ukrep drugim nekemijskim ukrepom varstva rastlin (mehanski, biološki in biotehnični ukrepi),
· prednost ima uporaba tistih kemijskih ukrepov in FFS, ki jih je dovoljeno uporabljati v skladu s predpisi, ki urejajo ekološko pridelavo kmetijskih pridelkov,
· se med sezonami oziroma v sezoni menjavajo FFS (aktivne snovi), ko je za posamezne škodljive organizme na voljo več razpoložljivih in po učinkovitosti primerljivih FFS, in
· se uporaba FFS izvaja na kmetijskih zemljiščih po setvi in vzniku kmetijskih rastlin in plevela oziroma po presajanju kmetijskih rastlin in vzniku plevela.
(2) Ne glede na četrto alinejo prejšnjega odstavka je uporaba FFS, ki ne vsebujejo aktivnih snovi s seznama in katerih uporaba je dovoljena v skladu s predpisi, ki urejajo FFS, na najožjem vodovarstvenem območju na kmetijskih zemljiščih brez zelene odeje po setvi pred vznikom kmetijskih rastlin in plevela oziroma pred presajanjem kmetijskih rastlin in vznikov plevela dovoljena, če gre za gojenje vrtnin, za katere ni na voljo FFS za uporabo po vzniku kmetijskih rastlin oziroma presajanju in hkrati iz ocene tveganja glede onesnaževanja podzemne vode v postopku registracije FFS izhaja, da je tveganje za onesnaženje vode s tem FFS sprejemljivo.
25. člen
(prepovedi, omejitve ter ukrepi na nekmetijskih zemljiščih)
(1) Na notranjih območjih je na območjih gozdnih in poselitvenih površin, vključno z območji prometnih površin, prepovedano:
· gnojiti s hlevskim gnojem in mineralnimi gnojili, ki vsebujejo dušik, razen če gre za gnojenje vrtov ob stanovanjskih stavbah;
· gnojiti z vsebino nepretočnih greznic ali z blatom iz greznic ali iz komunalnih ali skupnih čistilnih naprav ali drugih čistilnih naprav; 
· gnojiti z gnojnico in gnojevko ter uporabljati blato ali skladiščiti blato, ki nastaja na kmetijskem gospodarstvu in je mešanica komunalne odpadne vode, gnojnice in gnojevke, ne glede na čas njegovega skladiščenja;
· skladiščiti organska gnojila iz predpisa, ki ureja varstvo voda pred onesnaževanjem z nitrati iz kmetijskih virov, razen če ni s to uredbo določeno drugače;
· uporabljati kompost ali digestat 1. ali 2. kakovostnega razreda, vključno s kompostom in digestatom, ki sta proizvod iz predpisa, ki ureja predelavo biološko razgradljivih odpadkov in uporabo komposta ali digestata.
(2) Na notranjih območjih je na območju gozdnih in poselitvenih površinah, vključno z območji prometnih površin, na območju športnih igrišč za športe na prostem, na otroških in drugih javnih igriščih prepovedano zatiranje škodljivih organizmov s kemičnimi ukrepi in uporabo FFS.
(3) Na VVO I in VVO II je na območju gozdnih ali poselitvenih površinah prepovedano vnašati zemeljski izkop, umetno pripravljeno zemljino ali polnilo iz predpisa, ki ureja obremenjevanje tal z vnašanjem odpadkov.
26. člen
(dodatni ukrepi, prepovedi in omejitve na območjih gozdnih zemljišč)
(1) Na notranjih območjih je na gozdnih površinah dovoljeno pogozdovanje in obnova gozda s saditvijo oziroma setvijo. Pogozdovanje in obnova gozda se prednostno izvede na VVO I.
(2) Na notranjih območjih je na gozdnih površinah prepovedana golosečnja in krčenje gozdov, razen sanitarne sečnje.
(3) Na notranjih območjih je potrebno pri spravilu lesa uporabljati tehnologijo, ki čim manj poškoduje gozdna tla.
(4) Na notranjih območjih se pri obnovi gozda, sečnji in spravilu lesa z mehanizacijo uporabljajo le bio olja in goriva.
(5) Na VVO I in VVO II je treba o začetku, predvidenem trajanju in koncu del, ki so povezana s pogozdovanjem, obnovo gozda, sanitarno sečnjo, sečnjo in spravilom lesa z mehanizacijo iz gozda, o tem obvestiti izvajalca javne službe oskrbe s pitno vodo. 
VII. DRUGE ZAHTEVE IN OMEJITVE
27. člen
(poseganje na vodna in priobalna zemljišča ter ogrožena območja)
Na notranjih območjih je poseganje v vodotoke ali priobalna zemljišča ter odvzem naplavin iz vodotokov in priobalnih zemljišč prepovedana, razen če gre za: 
· gradnjo ali rekonstrukcijo objektov, ki so namenjeni za javno oskrbo s pitno vodo,
· izvajanje obvezne gospodarske javne službe vzdrževanja vodnih in priobalnih zemljišč, 
· izvajanje ukrepov varstva pred škodljivim delovanjem voda v skladu s predpisi, ki urejajo vode,
· posebno rabo vode, če je za to rabo podeljena vodna pravica,
· gradnjo iztokov za odvajanje odpadne vode v skladu s predpisi, ki urejajo emisijo snovi in toplote pri odvajanju odpadnih voda v vode in javno kanalizacijo.
28. člen
(odvajanje odpadnih voda)
(1) Na notranjih območjih se padavinska odpadna voda s streh objektov odvaja posredno v podzemne vode v skladu s predpisi, ki urejajo emisijo snovi in toplote pri odvajanju odpadnih voda v vode in javno kanalizacijo.
 (2) Na notranjih območjih mora biti poleg zahtev glede odvajanja odpadnih voda iz predpisov, ki urejajo emisijo snovi pri odvajanju odpadnih voda, zagotovljeno, da se komunalna voda ali njena mešanica s padavinsko odpadno vodo ne odvaja posredno v podzemno vodo. Cevovod, po katerem se odvaja odpadna voda ali mešanica odpadnih voda, mora biti izveden tako, da je preprečeno kakršno koli uhajanje, izcejanje ali ponikanje v podzemno vodo ali zajetje.
(3) Na notranjih območjih mora biti zagotovljeno, da se padavinska odpadna voda, ki odteka z utrjenih, tlakovanih ali drugim materialom prekritih površin objektov, razen streh objektov, odvaja preko usedalnika in lovilnika olj brez obvoda iz predpisa, ki ureja emisijo snovi in toplote pri odvajanju odpadnih voda v vode in javno kanalizacijo. 
(4) Na notranjih območjih se na javnih cestah padavinska odpadna voda odvaja v skladu s predpisi, ki urejajo emisijo snovi ali toplote pri odvajanju odpadnih voda v vode in javno kanalizacijo, in predpisi, ki urejajo emisijo snovi pri odvajanju padavinske vode z javnih cest.

29. člen
(gradbeni material)
(1) Za gradnjo se uporabljajo materiali in snovi, iz katerih se ne izlužujejo nevarne snovi in snovi, ki bi vplivale na spremembo lastnosti ali skladnost in zdravstveno ustreznost pitne vode v skladu s predpisi, ki urejajo pitno vodo.
(2) Na območju zajetij in notranjih območjih je za gradnjo prepovedana uporaba odpadnega gradbenega material ter gradbenega materiala, izdelanega iz odpadkov s predelavo odpadkov.
(3) Na območju zajetij in notranjih območjih se zagotovi čim manjša prepustnost utrjenih površin z uporabo materialov in snovi, iz katerih se ne izlužujejo nevarne snovi, ki bi lahko vplivale na spremembo lastnosti ali skladnost in zdravstveno ustreznost pitne vode v skladu s predpisi, ki urejajo pitno vodo. 
30. člen
(pogoji za gradnjo)
(1) Gradnja tesnilnih zaves za zaščito vodnega vira je dovoljena in se izda vodno soglasje, na: 
VVO I in VVO II, če je iz rezultatov analize tveganja za onesnaženje razvidno, da je tveganje za onesnaženje zaradi tega posega sprejemljivo in če se zaradi njegovega vpliva na vodni režim in stanje vodnega telesa izvedejo zaščitni ukrepi, za katere iz rezultatov analize tveganja za onesnaženje izhaja, da je tveganje za onesnaženje zaradi tega posega sprejemljivo, 
VVO III, če so zagotovljeni zaščitni ukrepi, s katerimi se preprečijo negativni vplivi na vodni režim in stanje površinskih in podzemnih voda, zlasti pa na kakovost in količino podzemne vode.
(2) Gradnja tesnilnih zaves za druge namene je dovoljena na VVO II in VVOIII in se izda vodno soglasje, če je iz rezultatov analize tveganja za onesnaženje razvidno, da je tveganje za onesnaženje zaradi tega posega sprejemljivo in če se zaradi njegovega vpliva na vodni režim in stanje vodnega telesa izvedejo zaščitni ukrepi, za katere iz rezultatov analize tveganja za onesnaženje izhaja, da je tveganje za onesnaženje zaradi tega posega sprejemljivo. 
(3) Injektiranje je dovoljeno in se izda vodno soglasje, na: 
· VVO II, če gre za utrditev nestabilnega terena, in je iz rezultatov analize tveganja za onesnaženje razvidno, da je tveganje za onesnaženje zaradi tega posega sprejemljivo in če se zaradi njegovega vpliva na vodni režim in stanje vodnega telesa izvedejo zaščitni ukrepi, za katere iz rezultatov analize tveganja za onesnaženje izhaja, da je tveganje za onesnaženje zaradi tega posega sprejemljivo, 
· VVO III, če gre za utrditev nestabilnega terena in so zagotovljeni zaščitni ukrepi, s katerimi se preprečijo negativni vplivi na vodni režim in stanje površinskih in podzemnih voda, zlasti pa na kakovost in količino podzemne vode. 
(4) Vgradnja betonskih in lesnih pilotov s suhim vrtanjem, izkopom ali zabijanjem ter vgradnja pilotov s cementiranjem v vrtini je dovoljena in se izda vodno soglasje na VVO IB, VVO II, če  je iz rezultatov analize tveganja za onesnaženje razvidno, da je tveganje za onesnaženje zaradi tega posega sprejemljivo in če se zaradi njegovega vpliva na vodni režim in stanje vodnega telesa izvedejo zaščitni ukrepi, za katere iz rezultatov analize tveganja za onesnaženje izhaja, da je tveganje za onesnaženje zaradi tega posega sprejemljivo, ter 
(5) Vgradnja betonskih in lesnih pilotov s suhim vrtanjem, izkopom ali zabijanjem, vgradnja pilotov s cementiranjem v vrtini, ter vgradnjo pilotov z vrtanjem z izplako je dovoljena in se izda vodno soglasje na VVO III, če  so zagotovljeni zaščitni ukrepi, s katerimi se preprečijo negativni vplivi na vodni režim in stanje površinskih in podzemnih voda, zlasti pa na kakovost in količino podzemne vode
(6) Vrtanje in izvedba vodnjakov za druge namene (za namakanje, oskrbo s tehnološko vodo, uporabo geotermalne energije ipd.) je na VVO II in  VVO III dovoljeno, in se izda vodno soglasje, če: 
· so zagotovljeni zaščitni ukrepi, s katerimi se preprečijo negativni vplivi na vodni režim in stanje površinskih in podzemnih voda, zlasti pa na kakovost in količino podzemne vode, 
· se pri vrtanju, med obratovanjem in vzdrževanjem izvede vse ukrepe za preprečitev odtekanja, ponikanja ali spiranja navrtanine ali drugih snovi v podzemne vode ali zajetje, ter
· se po prenehanju rabe vrtino ukine tako, da je preprečeno kakršno koli onesnaženje podzemne vode ali zajetja. 

(7) Vrtanje za oskrbo s pitno vodo in za potrebe državnega spremljanja stanja voda je na notranjih območjih dovoljeno, in se izda vodno soglasje, če: 
· so zagotovljeni zaščitni ukrepi, s katerimi se preprečijo negativni vplivi na vodni režim in stanje površinskih in podzemnih voda, zlasti pa na kakovost in količino podzemne vode, 
· se pri vrtanju, med obratovanjem in vzdrževanjem izvede vse ukrepe za preprečitev odtekanja, ponikanja ali spiranja navrtanine ali drugih snovi v podzemne vode ali zajetje,
· premer vrtanja raziskovalne vrtine je lahko največ 76 mm, razen za raziskovalne vrtine za javno oskrbo s pitno vodo, ter
· se po prenehanju rabe vrtino ukine tako, da je preprečeno kakršno koli onesnaženje podzemne vode ali zajetja. 
(8) Pri gradnji iztokov ali iztočnih objektov, cevovodov za odpadno vodo, interne in javne kanalizacije, je treba pred uporabo preveriti vodotesnost v skladu s standardiziranimi postopki standarda gradnja in preskušanje vodov in kanalov za odpadno vodo.
(9) Na VVO IA, VVO IB, VVO I in VVO II so dovoljeni izkopi na gradbišču, pod pogojem, da so izvedeni več kakor 2 m nad najvišjo gladino podzemne vode. 
(10) Na VVO III so dovoljeni izkopi na gradbišču, pod pogojem, da so izvedeni nad srednjo gladino podzemne vode. 
(11) Vlogi za pridobitev vodnega soglasja je priložena izjava izvajalca javne službe oskrbe s pitno vodo, iz katere je razvidno, da je ta seznanjen s predlaganimi gradbenimi posegi.
(12) Investitor obvesti izvajalca javne službe o začetku, trajanju in predvidenem koncu gradbenih del. Prav tako se izvajalca javne službe obvesti o končanju del.
31. člen
(organizacija gradbišča)
(1) Pri organizaciji gradbišča morajo biti izpolnjene naslednje zahteve:
· posegi v tla z odstranjevanjem krovnih plasti in spodnjih plasti tal se izvajajo tako, da so prizadete čim manjše površine, na gradbiščih, večjih od 1 ha, se izvaja etapna gradnja,
· na gradbišču je dovoljeno parkirišče za delovne stroje in naprave, ki se uporabljajo na gradbišču, 
· dovoljeno je začasno skladiščenje gradbenega materiala, 
· dovoljeno je vzdrževanje vozil in strojev na gradbišču, začasno skladiščenje goriva in maziva ali gradbenih kemičnih sredstev, pretakanje goriva, uporaba in čiščenje naprav za izdelavo betona ipd., strojev za geotehnično vrtanje in rezkalnikov na gradbišču, če se izvaja v za to namenjenem prostoru. Ob morebitnem uhajanju ali izpustu teh snovi se mora goriva in maziva zadržati in poskrbeti za njihovo varno odstranitev,
· ne glede na prejšnjo alinejo so na VVO I, samo izjemoma dovoljene dejavnosti iz prejšnje alineje, in sicer le, če ni možnosti za te dejavnosti na območjih z milejšim režimom, 
· parkiranje vozil in delovnih strojev, njihovo vzdrževanje in oskrba strojev z gorivi ali mazivi v času izvajanja dejavnost je zagotovljeno tako, da je preprečeno kakršno koli izpiranje, uhajanje, izcejanje ali neposredno ali posredno ponikanje teh snovi v podzemno vodo. Ob morebitnem uhajanju ali izpustu teh snovi se mora goriva in maziva zadržati in poskrbeti za njihovo varno odstranitev,
· čiščenje in obdelava površin objektov in gradbenega materiala, če pri tem nastaja odpadna voda (npr. pranje fasade), 
· pri vrtanju, med obratovanjem in vzdrževanjem je treba izvesti vse ukrepe za preprečitev odtekanja, ponikanja ali spiranja izvrtanine ali drugih snovi v podzemne vode ali zajetje. Po prenehanju rabe je treba vrtino uiniti tako, da je preprečeno kakršno koli onesnaženje podzemne vode ali zajetja, z odpadki, ki nastanejo pri gradnji, se ravna v skladu s predpisom, ki ureja odpadke, 
· na celotnem območju gradbišča mora biti zagotovljeno odvajanje padavinske odpadne vode v skladu s predpisi, ki urejajo emisijo snovi pri odvajanju odpadnih voda, 
· z odpadki, ki nastanejo pri gradnji, se ravna v skladu s predpisom o odpadkih, 
· z odpadno vodo, ki nastane na gradbišču, se ravna v skladu s predpisi, ki urejajo emisijo snovi pri odvajanju odpadnih voda v vode in javno kanalizacijo, 
· sanitarije na gradbišču so dovoljene, če se uporabljajo kemična stranišča ali je urejeno odvajanje komunalne odpadne vode iz sanitarnih enot v javno kanalizacijo, ter
· po končanih delih se na zemljišču, ki ni pozidano, vzpostavi prvotno stanje.
(2) Na območju zajetij in VVO I je ne glede na peto alinejo prejšnjega odstavka treba preprečiti neposredno izcejanje olj in goriv v tla. Zaščita je lahko v obliki betoniranega parkiriščnega platoja, ali v kakšni drugi neprepustni obliki, ki omogoča zbiranje nevarnih tekočin preko lovilca olj.
32. člen
(goriva in nevarne snovi)
(1) Na notranjih območjih je skladiščenje goriva in drugih nevarnih snovi v objektih prepovedano, razen če gre za oskrbo obstoječih objektov ali objektov, katerih gradnja je dovoljena v skladu s to uredbo, in če so izpolnjeni pogoji iz predpisa, ki ureja skladiščenje nevarnih tekočin v nepremičnih skladiščnih posodah, pri čemer se ta uporablja tudi za:
· skladiščenje nevarnih tekočin v skladiščih z zmogljivostjo skladišča manj od 0,3 m3, kjer se nevarne tekočine skladiščijo v prekritih in zaprtih prostorih stavbe, ki so opremljene tako, da je onemogočeno vsakršno uhajanje, izcejanje ali iztekanje nevarnih tekočin neposredno v okolje ali posredno skozi iztoke v javno kanalizacijo ali s pronicanjem v tla,
· skladiščenje nevarnih tekočin v skladiščnih posodah, pri čemer se tekočine na kraju skladiščenja ne pretakajo in skladiščne posode ne polnijo ali praznijo,
· začasno skladiščenje nevarnih tekočih odpadkov v skladiščnih posodah z zmogljivostjo skladišča manj od 5 m3, ne glede na čas začasnega skladiščenja tekočin, in se na kraju začasnega skladiščenja tekočine ne pretakajo in skladiščne posode ne polnijo ali praznijo, ter
· skladiščenje utekočinjenega naftnega plina.
(2) V primeru skladiščenja nevarnih tekočin iz 2., 3. in 4. alineje prejšnjega odstavka morajo biti talne površine na območju skladiščenja opremljene tako, da je onemogočeno vsakršno uhajanje, izcejanje ali iztekanje nevarnih tekočin neposredno v okolje ali posredno skozi iztoke v javno kanalizacijo ali s pronicanjem v tla. 
(3) Na notranjih območjih je prepovedano skladiščenje radioaktivnih snovi.
33. člen
(zaščita pred razlitjem nevarnih snovi)
Na notranjih območij se pri nezgodah med gradnjo, prometnih nesrečah med obratovanjem ali ob razlitju večjih količin goriva in drugih nevarnih snovi ukrepa na način, da se prepreči izlitje nevarnih snovi v vodotoke, podzemno vodo in se o tem takoj obvesti najbližji center za obveščanje. Ravna se v skladu s predpisi, ki urejajo področje ravnanja z odpadki, zavaruje se lokacija, uporabi se nevtralizacijsko sredstvo, onesnažena zemljina se takoj odstrani in odda pooblaščeni organizaciji za ravnanje z odpadki. Nastala škoda se sanira.
34. člen
(vožnja z vozili na najožjem in ožjem vodovarstvenem območju)
(1) Na VVO I in VVO II je po cestah prepovedan promet vozil, ki prevažajo gorivo in druge nevarne snovi, razen če gre za oskrbo obstoječih objektov ali objektov, katerih gradnja je dovoljena v skladu s to uredbo.
(2) Ne glede na prejšnji odstavek je na regionalnih cestah dovoljeno prevažanje goriva in drugih nevarnih snovi. 
35. člen
(parkiranje na notranjih območjih)
(1) Na notranjih območjih je prepovedano parkiranje vozil na kmetijskih in gozdnih zemljiščih, razen če gre za parkiranje lastnikov teh zemljišč na ali ob njihovih parcelah zaradi opravljanja kmetijskih ali gozdarskih del.
(2) Ne glede na prejšnji odstavek je na notranjih območjih dovoljeno parkiranje tudi, če gre za opravljanje nalog upravljavca zajetij, gospodarske javne službe, policije in inšpektorjev, sistema varstva pred naravnimi in drugimi nesrečami ter javne službe na področju urejanja voda.
36. člen
(objekti za izvajanje meritev)
(1) Na notranjih območjih morajo lastniki ali drugi posestniki zemljišč izvajalcu javne oskrbe s pitno vodo ali izvajalcu državnega monitoringa stanja okolja, v skladu s predpisi o varstvu okolja, dopustiti dostop in redno vzdrževanje objektov za izvajanje meritev količin in kakovosti okolja, izvajanje meritev ter odvzem vzorcev ali gradnjo novih objektov za izvajanje meritev količin in kakovosti okolja.
(2) Ukinitev oziroma odstranitev objektov za izvajanje meritev iz prejšnjega odstavka lahko odobri samo lastnik teh objektov ali od njega pooblaščeni upravljavec, izvede pa jo od njiju pooblaščeni izvajalec.
37. člen
(mineralne surovine)

Na notranjih območjih je izkoriščanje mineralnih surovin prepovedano.
38. člen
(odlagališča odpadkov)
Na notranjih območjih so odlagališča odpadkov prepovedana. 
VIII. NADZOR
39. člen
(nadzor)
(1) Nadzor nad izvajanjem te uredbe opravlja inšpekcija, pristojna za vode.
(2) Poleg inšpekcije iz prejšnjega odstavka opravljajo nadzor nad izvajanjem te uredbe tudi druge inšpekcije in sicer v zvezi z/s: 
· prepovedmi in omejitvami na območju zajetja opravlja inšpekcija, pristojna za zdravje, 
· ravnanjem na kmetijskih zemljiščih in v gozdu opravlja inšpekcija, pristojna za kmetijstvo in gozdarstvo,
· prepovedmi in omejitvami uporabe FFS in sredstev za zaščito lesa opravljajo inšpektorji, pristojni za kmetijstvo,
· prepovedmi in omejitvami za gradnjo objektov ter s prepovedmi in omejitvami za gradnjo nezahtevnih in enostavnih objektov opravljajo gradbeni inšpektorji.

IX. KAZENSKE DOLOČBE
40. člen
(kazenske določbe)
(1) Z globo od 4.000 do 125.000 eurov se za prekršek kaznuje pravna oseba, če:
[bookmark: _Hlk37835342]rabi vodo v nasprotju s prvim odstavkom 6. člena te uredbe, 
· [bookmark: _Hlk37836446]opravlja dejavnosti ali ravna v nasprotju s 8. členom te uredbe,
· gnoji brez gnojilnega načrta iz prve alineje prvega odstavka 20. člena te uredbe ali v nasprotju z njim,
· [bookmark: _Hlk37837878]skladišči organska gnojila v nasprotju z drugo alinejo prvega odstavka 20. člena in peto alinejo prvega odstavka 25. člena te uredbe,
· gnoji v nasprotju s tretjo, četrto, peto in šesto alinejo prvega odstavka 20. člena, s prvim, drugim in tretjim odstavkom 21. člena, 22. členom, in s prvim odstavkom 25. člena te uredbe, 
· vnaša zemeljski izkop, umetno pripravljene zemljine ali polnila v nasprotju s tretjim odstavkom 20. člena in tretjim odstavkom 25. člena te uredbe,
· [bookmark: _Hlk37839396]pri uporabi mineralnih gnojil, ki vsebujejo dušik, preseže mejne vrednosti iz tretjega odstavka 21. člena te uredbe, 
· preorava trajno travinje v nasprotju s peto alinejo tretjega odstavka 21. člena te uredbe, 
· izvaja pašo živine v nasprotju s četrtim in petim odstavkom 21. člena te uredbe, 
· uporablja FFS v nasprotju s 25. členom te uredbe, 
· zatira škodljive organizme v nasprotju z 23. členom in drugim odstavkom 25. člena te uredbe, 
· na nekmetijskih površinah ravna v nasprotju z 25. in 26. členom te uredbe, 
· odvaja odpadne vode v nasprotju s 28. členom te uredbe, 
· organizira gradbišče v nasprotju z 31. členom te uredbe, 
· ne ukrepa ob razlitjih nevarnih snovi v skladu s 33. členom te uredbe, 
· skladišči goriva in nevarne snovi v nasprotju s 32. členom te uredbe, 
· [bookmark: _Hlk37839733][bookmark: _Hlk37839582][bookmark: _Hlk37839839]opravlja vožnjo z vozili, ki prevažajo nevarne snovi, v nasprotju z 34. členom te uredbe, 
· parkira vozila v nasprotju z 35. členom te uredbe ter 
· ne dopusti dostopa do objektov za izvajanje meritev količin in kakovosti okolja ter njihovega rednega vzdrževanja, izvajanja meritev in odvzema vzorcev ali novogradnje objektov za izvajanje meritev količin in kakovosti okolja iz 36. člena te uredbe.
 (2) Z globo od 2.000 do 4.000 eurov se za prekršek iz prejšnjega odstavka kaznuje samostojni podjetnik posameznik ali posameznik, ki samostojno opravlja dejavnost.
(3) Z globo od 600 do 2.000 eurov se za prekršek iz prvega odstavka tega člena kaznuje tudi odgovorna oseba pravne osebe ali odgovorna oseba samostojnega podjetnika posameznika ali odgovorna oseba posameznika, ki samostojno opravlja dejavnost.
(4) Z globo od 400 do 1.200 eurov se za prekršek iz prvega odstavka tega člena kaznuje posameznik.
X. PREHODNE IN KONČNE DOLOČBE
41. člen
(opozorilna signalizacija)
(1) Načrt postavitve tabel za označevanje vodovarstvenega območja v skladu s predpisom, ki ureja označevanje vodovarstvenega območja, mora biti pripravljen najpozneje v enem letu od uveljavitve te uredbe.
(2) Na podlagi načrta iz prejšnjega odstavka morajo biti območja zajetij in notranja območja označena najpozneje v dveh letih od uveljavitve te uredbe.
42. člen
(postavitev ograje)
Vsa zajetja morajo biti zavarovana z ograjo, le-ta pa mora biti okoli zajetij nameščena najpozneje v enem letu od uveljavitve te uredbe v skladu s predpisom, ki določa kriterije za označitev vodovarstvenega območja.
43. člen
(veljavnost obstoječega gnojilnega načrta)
Gnojilni načrti, izdelani pred uveljavitvijo te uredbe, se uporabljajo kot gnojilni načrti iz prve alineje prvega odstavka 20. člena te uredbe do konca obdobja, za katero so bili izdelani.

44. člen
(ravnanja na kmetijskih zemljiščih)
Lastniki in drugi posestniki kmetijskih zemljišč morajo svoja ravnanja na kmetijskih zemljiščih uskladiti z določbami 20. do 23. člena te uredbe najpozneje do 1. januarja 2024.
45. člen
(upravni postopki)
Postopki za izdajo gradbenega dovoljenja in vodnega soglasja, začeti pred uveljavitvijo te uredbe, se končajo po dosedanjih predpisih.
46. člen
(veljavna dovoljenja, informacije in soglasja)
Določbe te uredbe se ne uporabljajo za gradnje, za katere je bilo pred uveljavitvijo te uredbe:
· izdano pravnomočno oziroma dokončno gradbeno dovoljenje,
· izdana informacija o pogojih gradnje, ki lahko vpliva na vodni režim ali stanje voda v postopku za pridobitev vodnega soglasja, če ni starejša od treh let, ali
· izdano pravnomočno oziroma dokončno vodno soglasje.
47. člen
(začetek veljavnosti)
Ta uredba začne veljati petnajsti dan po objavi v Uradnem listu Republike Slovenije.

Št. ---
Ljubljana,  ---
EVA ----
Vlada Republike Slovenije
_______ l.r.
predsednik
Priloga 1: 	Seznam zajetij 
Priloga 2: 	Prikaz vodovarstvenega območja
Priloga 3: 	Seznam zemljiških 






